KOMISIJOS REGLAMENTAS (ES) 2022/1290

2022 m. liepos 22 d.

kuriuo dėl didžiausios leidžiamosios ametoktradino, chlormekvato, dodino, nikotino, profenofoso ir Spodoptera exigua multikapsidinio branduolių poliedrinio viruso (SeMNPV) izoliato BV-0004 liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir IV priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 5 straipsnio 1 dalį ir 14 straipsnio 1 dalies a punktą,

kadangi:

(1) didžiausia leidžiamoji ametoktradino ir dodino liekanų koncentracija (toliau – DLK) nustatyta Reglamento (EB) Nr. 396/2005 II priede. Chlormekvato ir nikotino DLK nustatyta to reglamento III priedo A dalyje. Profenofoso DLK nustatyta to reglamento II priede ir III priedo B dalyje. Konkreti Spodoptera exigua multikapsidinio branduolių poliedrinio viruso (SeMNPV) izoliato BV-0004 DLK Reglamente (EB) Nr. 396/2005 nebuvo nustatyta ir ši medžiaga nebuvo įtraukta į to reglamento IV priedą, taigi taikoma to reglamento 18 straipsnio 1 dalies b punkte nustatyta numatytoji 0,01 mg/kg vertė;

(2) vykdant augalų apsaugos produkto, kurio sudėtyje yra veikliosios medžiagos ametoktradino, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška leisti pakeisti medui nustatytą DLK, kad šį produktą būtų galima naudoti siekiant apsaugoti kultūrinius augalus, kurie gali būti patrauklūs bitėms ir dėl to meduje gali atsirasti šio produkto liekanų;

(3) pagal Reglamento (EB) Nr. 396/2005 6 straipsnio 1 dalį buvo pateikta paraiška leisti pakeisti nustatytą dodino DLK citrusiniuose vaisiuose;

(4) pagal Reglamento (EB) Nr. 396/2005 8 straipsnį atitinkamos valstybės narės įvertino abi pateiktas paraiškas ir vertinimo ataskaitas pateikė Komisijai;

(5) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė pareiškėjams, Komisijai, valstybėms narėms ir visuomenei;

(6) Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, visi pateikti duomenys atitinka išsamumo reikalavimus, ir pareiškėjų prašomi DLK pakeitimai vartotojų saugos atžvilgiu yra priimtini. Kad padarytų tokią išvadą, Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis šių medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų produktų vartojimo poveikis nekeltų rizikos, kad bus viršyta leidžiama paros dozė arba ūmaus poveikio etaloninė dozė;

(7) Komisijos reglamentu (ES) 2019/1561 (3) gluosninėms kreivabudėms ir Komisijos reglamentu (ES) 2017/693 (4) auginamiesiems grybams nustatyta laikinoji chlormekvato DLK – atitinkamai 6 mg/kg ir 0,9 mg/kg. Šios laikinosios DLK vertės buvo nustatytos remiantis stebėsenos duomenimis, iš kurių matyti, kad dėl auginamųjų grybų kryžminės taršos šiaudais, teisėtai apdorotais chlormekvatu, liekanų koncentracija ant neapdorotų auginamųjų grybų viršijo nustatymo ribą. Šios laikinosios DLK vertės buvo nustatytos iki 2021 m. balandžio 13 d., kol bus pateikti stebėsenos duomenys apie tos medžiagos buvimą susijusiuose produktuose;

(8) Tarnyba ir maisto tvarkymo subjektai pateikė naujausius stebėsenos duomenis, iš kurių matyti, kad chlormekvato liekanų koncentracija gluosninėse kreivabudėse ir auginamuosiuose grybuose vis dar viršija nustatymo ribą. Grybų augintojai Komisijai pranešė apie vieną šiuo metų vykdomą tyrimą, kuriuo siekiama įvertinti gluosninių kreivabudžių ir kitų auginamųjų grybų taršos lygį. Kadangi tyrimas bus baigtas 2022 m., o surinkti duomenys bus pateikti Komisijai, tikslinga šios laikinosios DLK galiojimą vėl pratęsti vieniems metams nuo šio reglamento paskelbimo dienos;

(9) remiantis stebėsenos duomenimis, iš kurių matyti, kad dėl ankstesnio chlormekvato naudojimo ši medžiaga kaupiasi medžiuose, Reglamentu (ES) 2017/693 taip pat nustatyta 0,07 mg/kg laikinoji chlormekvato DLK kriaušėms. Ši laikinoji DLK buvo nustatyta iki 2021 m. balandžio 13 d., kol bus pateikti stebėsenos duomenys apie šios medžiagos buvimą susijusiame produkte. Tarnyba, valstybės narės ir maisto tvarkymo subjektai pateikė naujausius stebėsenos duomenis, iš kurių matyti, kad šios medžiagos liekanų koncentracija kriaušėse vis dar viršija nustatymo ribą. Todėl tikslinga ir toliau stebėti chlormekvato koncentraciją kriaušėse ir pratęsti tos laikinosios DLK taikymą septyneriems metams nuo šio reglamento paskelbimo dienos;

(10) Komisijos reglamentu (ES) 2017/978 (5) miško grybams (džiovintiems baravykams ir džiovintiems miško grybams, išskyrus baravykus) iki 2021 m. spalio 19 d. buvo nustatyta laikinoji nikotino DLK, kol bus pateikti ir įvertinti nauji duomenys ir informacija apie natūralų nikotino buvimą ar susidarymą susijusiuose produktuose. Moksliniai įrodymai nėra pakankamai svarūs, kad leistų įrodyti, jog nikotino natūraliai būna susijusiuose produktuose, ir paaiškinti jo susidarymo mechanizmą. Tarnyba ir maisto tvarkymo subjektai pateikė naujausius stebėsenos duomenis, iš kurių matyti, kad šios medžiagos liekanų koncentracija tuose produktuose vis dar viršija nustatymo ribą. Todėl tikslinga ir toliau stebėti nikotino koncentraciją tuose produktuose ir pratęsti tos laikinosios DLK taikymą septyneriems metams nuo šio reglamento paskelbimo dienos;

(11) Reglamentu (ES) 2017/978 laikinoji profenofoso DLK rožių žiedlapiams buvo nustatyta iki 2021 m. spalio 18 d., kol bus pateikti stebėsenos duomenys apie šios medžiagos buvimą susijusiame produkte. Tarnyba ir maisto tvarkymo subjektai pateikė naujausius stebėsenos duomenis, iš kurių matyti, kad šios medžiagos liekanų koncentracija rožių žiedlapiuose vis dar viršija nustatymo ribą. Todėl tikslinga ir toliau stebėti profenofoso koncentraciją rožių žiedlapiuose ir pratęsti tos laikinosios DLK taikymą septyneriems metams nuo šio reglamento paskelbimo dienos;

(12) pagal Europos Parlamento ir Tarybos reglamento (EB) Nr. 1107/2009 (6) 7 straipsnį valstybei narei buvo pateikta paraiška patvirtinti veikliąją medžiagą Spodoptera exigua multikapsidinio branduolių poliedrinio viruso (SeMNPV) izoliatą BV-0004. Atitinkama valstybė narė įvertino paraišką pagal to reglamento 11 straipsnio 2 dalį. Tarnyba įvertino paraišką ir pateikė išvadą dėl veikliosios medžiagos pesticido rizikos vertinimo tarpusavio peržiūros (7), kurioje ji nurodė, kad Spodoptera exigua multikapsidinio branduolių poliedrinio viruso (SeMNPV) izoliatas BV-0004 yra tinkamas įtraukti į Reglamento (EB) Nr. 396/2005 IV priedą. Todėl tą medžiagą tikslinga įtraukti į Reglamento (EB) Nr. 396/2005 IV priedą;

(13) remiantis pagrįstomis Tarnybos nuomonėmis bei išvadomis ir atsižvelgiant į Reglamento (EB) Nr. 396/2005 14 straipsnio 2 dalyje išvardytus svarbius veiksnius, siūlomi DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;

(14) todėl Reglamentas (EB) Nr. 396/2005 turėtų būti atitinkamai iš dalies pakeistas;

(15) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II, III ir IV priedai iš dalies keičiami pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. liepos 22 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) EFSA mokslinės ataskaitos internete adresu: http://www.efsa.europa.eu:

Reasoned Opinion on the modification of the existing maximum residue level for ametoctradin in honey. EFSA Journal 2021;19(11):6943.

Reasoned Opinion on the modification of the existing maximum residue levels for dodine in citrus fruits. EFSA Journal 2021;19(11):6950.

(3) 2019 m. rugsėjo 17 d. Komisijos reglamentas (ES) 2019/1561, kuriuo dėl didžiausios leidžiamosios chlormekvato liekanų koncentracijos auginamuosiuose grybuose iš dalies keičiami Europos Parlamento ir Tarybos reglamento (EB) Nr. 396/2005 II ir III priedai (OL L 240, 2019 9 18, p. 1).

(4) 2017 m. balandžio 7 d. Komisijos reglamentas (ES) 2017/693, kuriuo dėl didžiausios leidžiamosios bitertanolo, chlormekvato ir tebufenpirado liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai (OL L 101, 2017 4 13, p. 1).

(5) 2017 m. birželio 9 d. Komisijos reglamentas (ES) 2017/978, kuriuo dėl didžiausios leidžiamosios fluopiramo, heksachlorcikloheksano (HCH) alfa izomero, heksachlorcikloheksano (HCH) beta izomero, heksachlorcikloheksano (HCH) izomerų sumos, išskyrus gama izomerą, lindano (heksachlorcikloheksano (HCH) gama izomero), nikotino ir profenofoso liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai (OL L 151, 2017 6 14, p. 1).

(6) 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1).

(7) Conclusion on the peer review of the pesticide risk assessment of the active substance Spodoptera exigua multicapsid nucleopolyhedrovirus (SeMNPV). EFSA Journal 2021;19(10):6848.